Domobeleshi ni nyoka wasio na sumu wa jenasi Prosymna katika familia Lamprophiidae. Wamepewa jina hili kwa sababu hutumia domo lao kwa kuchimba kama beleshi. Nyoka hawa ni wafupi, sm 45 kwa kipeo lakini sm 25-35 kwa kawaida. Rangi yao ni kijivu au kahawia mara nyingi pamoja na vidoa vyeusi au kijivubuluu. Spishi nyingine zina mabaka na nyingine zina rangi kali. Domobeleshi huchimba katika udongo au mchanga mtifu ambapo hutafuta mayai ya mijusi na nyoka wengine. Hawaonekani sana isipokuwa wakati wa mvua. Nyoka hawa hawana sumu kwa sababu hula mayai ya reptilia wengine tu. Kwa hivyo wanaweza kukamatwa bila shida. Lakini wakitishwa spishi kadhaa hujipinda katika zongomo na wakiguswa huzongoa na kuzonga tena upesi.